Robertsonse skrywer se storie nou op RSG | Netwerk24
Robertsonse skrywer se storie nou op RSG
Sy het altyd geweet sy kan skryf en wou nog ’n loopbaan in tale volg.
Maar vandag leef sy haar droom uit en haar eerste radiodrama word eersdaags op die gewilde radiostasie RSGuitgesaai.
Helena Mellet van Robertson se drama Man op die Maan is onlangs vir uitsending in vanjaar se tweede radiodramaseisoen gekies.
“Ek skryf al sedert my skooldae en het in 2014 begin radiodramas skryf,” vertel Helena.
“Ek was ’n finalis in 2017 en 2018 se radiodramakompetisies vir RSG.”
Sy sê dat sy vanjaar eintlik ’n blaaskans wou neem, maar dié geleentheid het toevallig oor haar pad gekom.
“Man op die Maan is eintlik ’n inskrywing vir 2018 wat hulle vir nou gekies het.
“Ek het die geleentheid gehad om die opname by Kaapstad se ateljees by die SAUK-kantoor by te woon. Dit was ’n ongelooflike ondervinding en kosbare leerskool. Jy kan nie die hoendervleis en trane keer as jy jou skryfwerk hoor lewe kry nie,” vertel Helena.
“Dis ’n humbling experience. Jy weet talente is ’n geskenk van Bo en jy moet daarmee woeker, maar sonder geleenthede en die ondersteuning van familie en vriende sal die kite ook nie vlieg nie.
“Ek is baie dankbaar vir die geleentheid en ook vir my fantastiese ondersteuningspan,” vertel Helena.. Man op die Maan word vanaand (Donderdag 19 Desember) 20:00 op RSGuitgesaai en is ook as potgooi op RSG se webtuiste beskikbaar.
Anrich Herbst is die regisseur.